
MAŽEIKIŲ RAJONO SAVIVALDYBĖS TARYBA

SPRENDIMAS
DĖL SPORTO SALIŲ IR KITŲ PATALPŲ SUTEIKIMO PANAUDOS PAGRINDAIS IR/AR NUOMAI UGDYMO ĮSTAIGOSE

2016 m. kovo 25 d. Nr. T1-80
Mažeikiai

Vadovaudamasi Lietuvos Respublikos vietos savivaldos įstatymo 6 straipsnio 3 punktu, 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 ir 15 straipsniais, Mažeikių rajono savivaldybės taryba nusprendžia:
1. Leisti Mažeikių rajono ugdymo įstaigoms suteikti panaudos pagrindais ir/ar nuomoti ne konkurso būdu sporto sales ir kitas patalpas: 
1.1. trumpalaikiam (ne ilgesniam kaip 30 dienų (720 valandų) renginiui (sporto varžyboms, pasitarimams, seminarams, šventėms ir kitiems renginiams) organizuoti;
1.2. sporto, švietimo ir kitai veiklai laisvu nuo patalpų naudojimo pagal jų tiesioginę paskirtį laiku, kai panauda ar nuoma nėra nuolatinė, terminus nurodant valandomis, bet ne ilgiau kaip 900 val. per metus.
2. Nustatyti, kad:
2.1. Mažeikių rajono savivaldybės ugdymo įstaigos turi teisę suteikti panaudos pagrindais arba nuomoti sporto sales ir kitas patalpas šio sprendimo 1 punkte numatytais atvejais be išankstinio Mažeikių rajono savivaldybės tarybos leidimo, sudarant ugdymo įstaigų sporto salių ir kitų patalpų naudojimosi  trumpalaikes sutartis;
2.2. ne pelno siekiančioms organizacijoms, kurių įstatuose yra numatyta sporto, sveikatingumo, kultūros, meno bei švietimo veikla ir užsiėmimai vykdomi ne vyresniems nei 19 metų jaunuoliams, nustatoma pusė numatytos pradinės patalpų ploto vienos valandos kainos;
2.3. patalpos panaudos pagrindais suteikiamos tik tiems asmenims, kuriems panauda numatyta Lietuvos Respublikos valstybės ir savivaldybių turto valdymo, naudojimo ir disponavimo juo įstatyme.
3. Patvirtinti ugdymo įstaigų sporto salių ir kitų patalpų panaudos bei trumpalaikės nuomos sutarčių formas ir komunalinių mokesčių skaičiavimo metodiką (pridedama).
4. Nuomos mokesčio dydis paskaičiuojamas vadovaujantis 2015-01-30 Mažeikių rajono savivaldybės tarybos sprendimu Nr. T1-20 „Dėl Mažeikių rajono savivaldybės ir valstybės turto valdymo, naudojimo ir disponavimo juo tvarkos aprašo patvirtinimo“, patvirtinto aprašo 86 punktu.
5. Įpareigoti Mažeikių rajono savivaldybės ugdymo įstaigų vadovus, prieš sudarant sutartį, pateikti ją suderinti Mažeikių rajono savivaldybės administracijos Švietimo skyriui, o sudarius sutartį pateikti jos kopiją.
6. Pavesti Mažeikių rajono savivaldybės administracijos Švietimo skyriui tvirtinti mokyklų direktorių sudarytus patalpų naudojimosi grafikus, prioritetas teikiamas moksleiviams.
7. Pavesti Mažeikių rajono savivaldybės administracijai kontroliuoti, kaip vykdomas šis sprendimas. 
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Šiaulių apygardos administraciniam teismui per vieną mėnesį nuo šio sprendimo paskelbimo dienos.

